Guðbrandur Árni Ísberg og Sæunn Kjartansdóttir hafa sérsniðið námskeið fyrir Félag fósturforeldra þar sem Sæunn ætlar að einbeita sér að fyrstu árum barnanna og Guðbrandur að Grunnskólaaldrinum . Fjallað verður um hvað er mikilvægast að börn fái frá foreldrum sínum fyrsta árið og hvaða áhrif það hefur á börnin þegar eitthvað fer úrskeiðis . Á fyrstu árunum byggist grunnurinn að framtíðarpersónuleika barnsins og því mikilvægt að skilja hvað gerðist á þessum tíma . Síðan verður fjallað um börn sem hafa alist upp við illa meðferð og hvernig það kemur fram í hegðun þeirra . Hér verður að hluta upprifjun frá í fyrra en einnig ýmislegt nýtt . Þar næst verður farið yfir hvernig fósturforeldrar geta tekist sem best á við ýmsa hegðun . Að lokum verður umræður og tími fyrir spurningar með þeim Sæunni og Guðbrandi . Guðbrandur Árni var einnig með námskeið á Fræðsludeg FFF haustið 2012 . Heppnaðist það námskeið afskaplega vel og sköpuðust líflegar umræður á eftir sem gögnuðust okkur fósturforeldrum mjög vel . Námskeiðið verður haldið á sal Barnverndarstofu í Borgartúni 21 , laugardaginn 26. október og hefst það stundvíslega kl. 13 . Um morguninn verður aðalfundur félagsins og verður boðið uppá léttan hádegisverð íbeinu framhaldi af aðalfundinum . Mörg ykkar þekkja bækur sálfræðinganna Guðbrands Árna og Sæunnar Kjartansdóttur . Sæunn hefur skrifað bókina “ Árin sem enginn man ” og Guðbrandur Árni bókina “ Í nándinni – innlifun og umhyggja ” . Félagið hefur óskað eftir að þau komi með bækurnar á námskeiðið og bjóði félagsmönnum þær til sölu á hagstæðu verði .